רחל גלי צינמון

רחל גלי צינמון היא פרופסור מן המניין בבית הספר לחינוך באוניברסיטת תל אביב המכהנת כדקאנית הפקולטה למדעי הרוח על שם סאלי ולסטר אנטין. מומחית לחינוך מיוחד ולייעוץ חינוכי. צינמון חוקרת בתחום התפתחות הקריירה את הממשק שבין עבודה ומשפחה תוך התמקדות באוכלוסיות מוחלשות כמו נשים, מיעוטים ואנשים בעלי צרכים מיוחדים. מחקריה בוחנים את תהליכי הבניית הזהות התעסוקתית והזהות המשפחתית, ואת ההקשרים הסביבתיים המאפשרים ומעודדים בניית תמונת עתיד הכוללת את השילוב של שני תפקידי חיים משמעותיים אלה. צינמון פרצה את הדרך בחקר אוכלוסיית הצעירים בישראל (גילאי 18–30), והיא נחשבת למומחית בתחום זה.[דרוש מקור] מחקריה תרמו להעלאת המודעות של המאפיינים הייחודיים לקבוצת גיל זו באקדמיה ובפעילות בשטח.[דרוש מקור] רחל גלי צינמון סיימה את לימודי התואר הראשון והשני שלה בחינוך באוניברסיטת בר-אילן בהצטיינות. נושא הדוקטורט שלה, גם הוא מאוניברסיטת בר-אילן, היה קונפליקט בית-קריירה. צינמון הקימה באוניברסיטת תל אביב מעבדה למחקר ופיתוח של מודלים ישימים להתערבות בייעוץ קרירה עבור צעירים בגילאי 18-30. בנוסף, הקימה את התוכנית הראשונה בישראל ללימודים מתקדמים, שמכשירה יועצי קריירה לעבודה עם צעירים. צינמון שותפה במחקר ובייעוץ בתחום הצעירים בסיכון בשולחנות עגולים במשרד ראש הממשלה ובמכון הישראלי למנהיגות בית ספרית, ובארגונים חברתיים רבים. היא מרצה על היבטים תאורטיים ומעשיים בהתפתחות וחינוך לקריירה, ועוסקת גם בהשפעת לקויות למידה על העבודה והמשפחה. בספטמבר 2020 מונתה לדיקנית הפקולטה למדעי הרוח באוניברסיטת תל אביב. אחד מתחומי המחקר של צינמון הוא בניית תמונת עתיד ככלי חינוכי אצל ילדים, בני נוער ובוגרים צעירים. באמצעות דמיון של מהלך חייהם בעתיד יכולים ילדים ובני נוער להעשיר את מגוון אפשרויות התעסוקה הפתוחות בפניהם, ואף את האפשרויות השונות הקיימות לניהול משק בית משותף. לדעתה, ליצירת תמונת עתיד אצל ילדים ובני נוער יש חשיבות בתחומים של השכלה אקדמית, תעסוקה, קהילה, משפחה ופנאי, ולבתי הספר צריך להיות תפקיד משמעותי בהקשר זה. לדעת צינמון, "לילדים שרואים את שני ההורים עובדים יש יותר סיכוי להיות הורים עובדים בעצמם". היא מאמינה כי הם יחזיקו בעמדות יותר חיוביות לגבי חלוקת תפקידים שוויונית בבית, יהיו אופטימיים יותר לגבי השילוב של קריירה ומשפחה, ויחזיקו בשאיפות קריירה יותר גבוהות מאשר במקרה שבו רק אחד מההורים עובד. צינמון מדגישה את חשיבותה של תקופת הבגרות הצעירה, בגילאים 18–30. לדבריה, לתקופת החקירה שמאפיינת את הבגרות הצעירה יש היבטים אופטימיים ומלאי תקווה, שבהם צעירים מנסים לבנות את חייהם העצמאיים, אך גם היבטים של דכדוך ובלבול, לנוכח ריבוי האפשרויות וחוסר היציבות של עזיבת בית ההורים. צינמון זכתה בשנת 2010 בפרס המאמר הטוב ביותר של כתב העת הבינלאומי לפיתוח הקריירה (Journal of Career Development). היא זכתה במלגות ובמענקים רבים, בין היתר של קרן הפסיכולוגיה האמריקאית (American Psychology Foundation), הקרן הלאומית למדע (ישראל), יד הנדיב וקרן גנדיר. היא חברת מערכת בכתב העת לפיתוח הקריירה ובכתב העת הבינלאומי להכוונה מקצועית וחינוכית (International Journal for Educational and Vocational Guidance). איזון בית-עבודה אתר האינטרנט הרשמי של רחל גלי צינמון רחל גלי צינמון, באתר ResearchGate רחל גלי צינמון, באתר גוגל סקולר רחל גלי צינמון, באתר המעבדה לחקר התפתחות הקריירה בבית הספר לחינוך, אוניברסיטת תל אביב "תפקידן של תוכניות חינוכיות לקריירה ביצירת תמונת חיים משמעותית ומספקת" - הרצאה של פרופ' צינמון ביוטיוב טל כרמון, ‏התפקידים החדשים בבית, באתר דבר העובדים בארץ ישראל, 12 באפריל 2020 עמוד המאמרים של פרופ' צינמון באתר Researchgate אתר "המעבדה לחקר התפתחות הקריירה" באוניברסיטת תל אביב הכשרת יועצי קריירה באוניברסיטת תל אביב יסמין שרייר עוזרי, "המתכון להצלחות בית ספריות: תמונת עתיד", הגיע זמן חינוך, 24 במאי 2015 חן שליטא, ‏דור בלי הורים: התופעה המשפחתית שהפכה לנורמה חברתית, באתר גלובס, 16 בספטמבר 2012 Journal of Career Development קרן גנדיר International Journal for Educational and Vocational Guidance